Okresná prokuratúra Zvolen 
Trhová 1, 960 19 Zvolen 1 	

Sp. zn. : 2 Pv 733/07/6611	Zvolen, 20.8.2012
EEČ : 2-51-123-2012

U Z N E S E N I E

Trestná vec:	obvinený XXXXX 
Prečin:	Ublíženie na zdraví podľa § 157 odsek 1 Trestného zákona číslo 300/2005 Zbierky zákonov v znení zákona číslo 650/2005 Zbierky zákonov

Rozhodol: 	prokurátor Okresnej prokuratúry Zvolen
Podľa § 215 odsek 1 písmeno d (§ 9 odsek 1 písmeno g) Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	trvalé bydlisko: XXXXX, 
dňa 24.10.2007 v čase o 15.36 hodine viedol ako vodič nákladné motorové vozidlo - ťahač evidenčného čísla PLK 186C s návesom evidenčného čísla SC72034 po ceste I/66,  kde v kilometri 59,500 v smere od XXXXX na smer Zvolen nedodržal bezpečnú vzdialenosť, čím porušil povinnosť vyplývajúcu mu z ustanovenie § 16 ods. 1 Zákona Národnej rady SR č. 315/1996 Z.z. o premávke na pozemných komunikáciách v znení neskorších predpisov, za za osobným motorovým vozidlom evidenčného čísla PO-389/BI, následkom čoho narazil do jeho zadnej časti, keď jeho vodič Mgr. XXXXX pribrzdil vozidlo v dôsledku  situácie vyvolanej v cestnej premávke, pričom nárazom bolo osobné motorové vozidlo ev.č. PO-389 BI odhodené prednou časťou do zadnej časti návesu ev.č. ZH 372 YC, ktorý bol vlečený nákladným motorovým vozidlom ev.č. ZH-457 AU a ktorú jazdnú súpravu viedol vodič Bobok, ktorý s touto jazdnou súpravou pribrzdil vzhľadom na situáciu vyvolanú v cestnej premávke, pričom pri dopravnej nehode došlo k poškodeniu vozidiel vo výške cca 400.000 Sk a k ťažkému zraneniu vodiča osobného motorového vozidla ev.č. PO-389BI XXXXX, nar. 27.8.1980, a to zlomenine stehennej kosti vpravo s dislokáciou s dobou práceneschopnosti od 25.10.2007 do 1.2.2008, a použitie alkoholických nápojov u vodičov nebolo zistené,  
pričom o tomto skutku bolo rozhodnuté rozsudkom Rejonového súdu v Kole, II. Trestné oddelenie, Poľská republika zo dňa 20.4.2010, právoplatný dňa 28.4.2010, ktorým bol obvinenému uložený trest peňažnej pokuty v rozsahu 150 denných sadzieb vo výške po 20 zlotych každá z nich
lebo je trestné stíhanie neprípustné podľa § 9 odsek 1 písmeno g) Trestného poriadku.
Odôvodnenie:
Na Okresnom riaditeľstve  Policajného zboru, Okresnom dopravnom inšpektoráte vo Zvolene pod číslom vyšetrovacieho spisu ORP-115/DI-ZV-2007 je vedené trestné stíhanie za prečin  ublíženia na zdraví podľa 157 odsek 1 Trestného zákona, ktorého sa mal dopustiť XXXXX, občan Poľskej republiky, tak, ako je uvedené vo výrokovej časti tohto uznesenia. 

Na území Slovenskej republiky bolo vykonané skrátené vyšetrovanie, realizované boli všetky dostupné úkony tak, aby bolo možné vo veci rozhodnúť. Po skončení dokazovania poverený príslušník Policajného zboru dňa 10.6.2009 postupom podľa § 228 odsek 2 písmeno a/ Trestného poriadku rozhodol o prerušení trestného stíhania pre neprítomnosť obvineného. Následne bola vypracovaná žiadosť o prevzatie trestného stíhania do domovského štátu obvineného, do Poľskej republiky. 

Dňa 25.5.2012 bol na Okresnú prokuratúru vo Zvolene doručený rozsudok Rejonového súdu v Kole, Poľská republika, číslo konania II K 102/09 zo dňa 20.4.2010, ktorý nadobudol právoplatnosť 28.4.2010. Týmto rozhodnutím bol XXXXX uznaný vinným z tohto trestného činu a bol mu uložený trest peňažnej pokuty v rozsahu 150 denných sadzieb vo výške po 20 zlotych každá z nich. S poukazom na uvedené prokurátor dňa 12.7.2012 podľa § 228 odsek 5 Trestného poriadku rozhodol o pokračovaní v trestnom stíhaní obvineného, kde bol následne požiadaný prekladateľ o preklad vyššie uvedeného rozsudku Rejonového súdu.  

Podľa § 215 odsek 1 písmeno d/ Trestného poriadku prokurátor zastaví trestné stíhanie ak je trestné stíhanie neprípustné z niektorého dôvodu uvedeného v ustanovení § 9 Trestného poriadku. V zmysle ustanovenie § 9 odsek 1 písmeno g/ Trestného poriadku trestné stíhanie nemožno začať a ak už bolo začaté nemožno v ňom pokračovať a musí byť zastavené v prípade, že tak ustanovuje medzinárodná zmluva.

Slovenská republika je viazaná povinnosťami, ktoré pre ňu vyplývajú zo Zmluvy medzi Československou socialistickou republikou a Poľskou ľudovou republikou o právnej pomoci a úprave právnych vzťahov v občianskych, rodinných, pracovných a trestných veciach podpísanej 21. decembra 1987 vo Varšave. Táto dvojstranná zmluva v článku 63 ustanovuje, že po prevzatí trestného stíhania justičné orgány dožadujúcej zmluvnej strany nemôžu pokračovať v trestnom konaní proti tej istej osobe pre ten istý skutok.

V kontexte vyššie uvedených skutočností bolo potrebné rozhodnúť postupom podľa § 215 odsek 1 písmeno d) s poukazom na § 9 odsek 1 písmeno g) Trestného poriadku a trestné stíhanie obvineného zastaviť, nakoľko je trestné stíhanie neprípustné z dôvodu, že tal ustanovuje medzinárodná zmluva.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Peter Hric
prokurátor